
Årsberetning for Sundheds- og adfærdsudvalget - 2021

I skrivende stund er vi fire medlemmer i udvalget. Anina Steentofte, Annette Stentsøe, Anette Hadenfeldt og Christine Nørskov Sørensen. Vi har desværre måtte sige farvel til Charlotte Lindegaard Themsen i løbet af 2021. Vi takker for godt samarbejde og indsats. 

En stor del af tiden i 2021 er gået med at få skrevet indlæg til den nye hjemmeside i klubben, hvor vi har beskrevet de forskellige sygdomme, som tolleren kan have en forhøjet risiko for at få. Desuden har vi beskrevet nogle af de mest relevante DNA-tests, som der kan overvejes, hvis man ønsker at avle på sin hund. Sidste er der lidt beskrivelse øjenlysning og HD/AD undersøgelser.

Vi har fået et par henvendelser fra hundeejere, som var interesseret i at vide mere omkring, hvad de skulle være opmærksom på, hvis deres hunde skulle avlsgodkendes. Disse er blevet besvaret med info omkring, hvad der ligger at krav for at hvalpene kan stambogsføres, samt hvad der kan være hensigtsmæssigt at overveje ud over de obligatoriske sundhedsundersøgelser.  

Vi har haft en opfølgende artikel i Tollerbladet. Dette drejede sig omkring en artikel, som der tidligere var blevet bragt i bladet, hvor udvalget gerne ville følge op på de sundhedsmæssige aspekter, som der blev bragt i den første artikel.

I 2022 planlægger vi nogle artikler til Tollerbladet.  
